**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.02.2023, ora 08.00 – 14.02.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 14.02.2023, ora 07.00**

**RÂURI**

**Debitele au fost relativ staționare.**

Debitele se situează la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste mediile multianuale lunare) pe râurile din bazinele hidrografice: Vișeu, Someşul Mic, Bârzava, Ialomița, bazinul superior al Argeşului, bazinele superioare și mijlocii ale Jiului, Bistriței și bazinele superioare ale Sucevei, Trotușului şi Buzăului și mai mici (sub 30% din normalele lunare) pe râurile din bazinele hidrografice: Râmnicu Sărat, Bârlad și Jijia.

Formațiunile de gheață (gheață la mal, năboi, curgeri de sloiuri, pod de gheață) prezente pe râurile din nord-vestul, vestul, estul și centrul țării s-au menținut fără modificări importante.

**Nivelurile** pe râuri la stațiile hidrometrice **s-au situat sub COTELE DE ATENȚIE.**

**Debitele vor fi relativ staționare.**

Formațiunile de gheață (gheață la mal, năboi, curgeri de sloiuri, pod de gheață) prezente pe râurile din nord-vestul, vestul, estul și centrul țării se vor menține fără modificări importante.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 13-14.02.2023 **a fost în scădere, având valoarea de** **5900 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (5500 m3/s).**

În aval de Porţile de Fier debitele vor fi în scădere.

**A.B.A. Jiu** informează că **în urma cutremurului cu magnitudinea de 5,2 grade pe scara Richter înregistrat în data de 13.02.2023, la ora 16:58, nu au fost semnalate întreruperi ale comunicațiilor telefonice sau prin e-mail.** S-a luat legătura cu cu personalul de serviciu de **la barajele aflate în administrarea S.G.A. Dolj, S.G.A. Mehedinți, S.G.A. Gorj şi S.H.I. Petroşani şi nu au fost raportate probleme sau fenomene atipice.**

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Se menține situația de restricții în alimentarea cu apă pentru piscicultură prin reducerea debitului la sursa r. Ezăreni - ac. Ezăreni, corespunzător treptei III, începând cu data de 01.09.2022, pentru Stațiunea de Cercetare Dezvoltare pentru Acvacultură și Ecologie Acvatică Horpaz.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**2.** **Situaţia meteorologică în intervalul 13.02.2023, ora 08.00 –14.02.2023, ora 06.00**

**Administraţia Naţională de Meteorologie (A.N.M.) a emis în data de 13.02.2023, la ora 10:00, atenţionarea meteorologică nr. 20-COD GALBEN, valabilă în intervalul 14.02.2023, ora 08:00-15.02.2023, ora 02:00, vizând intensificări ale vântului:** „în intervalul menționat în cea mai mare parte a Moldovei vântul va avea intensificări cu rafale de 55...60 km/h, iar pe arii restrânse 70...75 km/h. În zona înaltă a Carpaților Meridionali și de Curbură vor fi rafale de peste 90...100 km/h, determinând temporar transport de zăpadă.”

Această atenţionare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***ALBA, ARGEŞ, BACĂU, BOTOŞANI, BRAŞOV, BUZĂU, CARAŞ-SEVERIN, COVASNA, DÂMBOVIŢA, GORJ, HUNEDOARA, IAŞI, MEHEDINŢI, NEAMŢ, PRAHOVA, SIBIU, SUCEAVA, VASLUI, VÂLCEA şi VRANCEA*** (20 de prefecturi)***-COD GALBEN.***

**În ţară** valorile termice diurne s-au situat în general în jurul mediilor multianuale, dar local în vest, sud și nord-est acestea au fost cu 3 până la 7 grade peste normele datei. Pe parcursul zilei cerul a fost variabil, mai mult senin în vest și în sud, iar spre seară și noaptea înnorările au cuprins regiunile nordice, centrale și estice. Izolat s-au semnalat precipitații slabe, sub formă de ninsoare în nordul Carpaților Orientali și mixte în nordul Moldovei. Vântul a suflat slab și moderat, cu unele intensificări pe crestele montane, cu viteze de peste 60...80 km/h în estul Carpaților Meridionali și în Carpații de Curbură, determinând izolat transport de zăpadă, dar local și temporar și în nordul Moldovei, cu rafale de 40...55 km/h. Este strat de zăpadă la munte, unde măsoară, pe platformele stațiilor meteorologice*,* până la 215 cm în Munții Făgăraș, pe arii relativ extinse în Transilvania (până la 22 cm), pe alocuri în nordul și în estul Munteniei (până la 18 cm), local în Moldova (până la 12 cm) și în Maramureș (până la 5 cm) și izolat în Crișana (până la 7 cm). Temperaturile maxime s-au încadrat între -2 grade la Joseni și 11 grade la Drobeta-Turnu Severin și Calafat. La ora 06 temperatura aerului avea valori cuprinse între -8 grade la Sibiu-Grădina Zoologică și 5 grade la Drobeta-Turnu Severin, Calafat, Focșani, Botoșani și Iași. La începutul intervalului pe arii restrânse a fost ceață, izolat asociată cu depunere de chiciură în sud-vest și centru.

**Observaţie:** în intervalul de diagnoză au fost în vigoare 2 mesaje de atenționare cod galben privind fenomene meteorologice periculoase imediate emise de către SRPV Sibiu.

**La Bucureşti** vremea a fost predominat frumoasă, dar rece dimineața și noaptea. Cerul a fost mai mult senin ziua și variabil noaptea, iar vântul a suflat slab până la moderat. Temperatura maximă, mai ridicată decât în mod obișnuit la această dată, a fost de 8 grade la Afumați și Băneasa și 9 grade la Filaret, iar la ora 06 se înregistrau -6 grade la stația meteo Băneasa, -4 grade la Afumați și -3 grade la Filaret.

**3. Prognoza meteorologică în intervalul 14.02.2023, ora 08.00–15.02.2023, ora 8.00**

**În ţară** valorile termice vor fi ușor mai ridicate decât în mod normal la această dată în exteriorul arcului carpatic și se vor situa în jurul acestora în rest. Cerul va fi mai mult noros în regiunile nordice, estice, în centru și parțial în sud-est și variabil în cele vestice și sudice. Pe arii restrânse se vor semnala precipitații slabe, sub formă de ninsoare la munte, mixte în Transilvania și mai ales ploaie și lapoviță în Moldova, Maramureș, nordul Crișanei și posibil și în Dobrogea. Dimineața și noaptea, izolat, se va depune polei. Vântul va sufla slab și moderat, cu intensificări în cea mai mare parte a Moldovei, unde se vor atinge viteze de 55...60 km/h, iar pe arii restrânse 70...75 km/h, în zona Carpaților Meridionali și de Curbură, cu rafale de peste 90...100 km/h, determinând temporar transport de zăpadă, și doar pe suprafețe și la viteze mai mici în Transilvania, Oltenia și Dobrogea (viteze de 35...50 km/h). Temperaturile maxime vor fi cuprinse între 0 și 10 grade, iar cele minime între -8 și 2 grade. Pe alocuri se va semnala ceață, asociată și cu depunere de chiciură, îndeosebi în vest, pe văi și în depresiuni.

**La Bucureşti** vremea va fi frumoasă. Cerul va fi variabil, iar vântul va sufla slab până la moderat. Temperatura maximă, ușor mai ridicată decât în mod normal la această dată, se va situa în jurul valorii de 9 grade, iar cea minimă va fi de -2...-1 grad, mai scăzută, spre -5 grade, în zona preorășenească.

**4. Buletin nivometeorologic pentru perioada 13.02.2023, ora 20-14.02.2023, ora 20:**

**Evoluția vremii în intervalul 12-13.02.2023**

Vremea a fost apropiată de normalul termic al perioadei. Cerul a fost variabil, cu unele înnorări temporare în prima parte a intervalului, când izolat a nins slab. Vântul a suflat slab și moderat, cu unele intensificări în zonele înalte, ce au depășit temporar la rafale 60-65 km/h pe creste, viscolind trecător zăpada. Local s-a semnalat ceață, asociată izolat și cu depunere de chiciură pe creste. Stratul de zăpadă a scăzut la majoritatea stațiilor meteorologice de la munte cu până la 5 cm.

**În data de 13.02.2023, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 217 cm la Bâlea-Lac, 145 cm la Vf. Omu, 130 cm Vf. Țarcu, 114 cm Cuntu, 70 cm la Păltiniș, 60 cm la Parâng, 60 cm la Sinaia-1500, 47 cm la Predeal, 35 cm la Fundata;

**Carpaţii Orientali:** 107 cm la Vf. Călimani, 67 cm la Vf. Lăcăuți, 51 cm la Ceahlău-Toaca, 49 cm la Penteleu, 45 cm la Vf. Iezer, 43 cm la Bucin;

**Carpaţii Occidentali:** 66 cm la Semenic, 61 cm la Stâna de Vale, 32 cm la Băișoara, 31 cm la Roșia Montană, 18 cm la Vf. Vlădeasa.

**Prognoza vremii în intervalul 13.02.2023, ora 20:00-14.02.2023, ora 20:00:**

Vremea va fi apropiată de normalul termic al perioadei. Cerul va fi temporar noros. Local în Carpații Occidentali, nordul Orientalilor, estul Meridionalilor și pe arii restrânse în rest se vor semnala ninsori, în general slabe cantitativ. La începutul intervalului vântul va sufla slab și moderat, cu intensificări pe creste ce vor depăși trecător 55-65 km/h, apoi se va intensifica dimineața și în cursul zilei de 14 februarie în zonele înalte din toate masivele, cu rafale ce vor atinge 80-100 km/h pe crestele Carpaților Meridionali și de Curbură, viscolind trecător ninsoarea sau spulberând zăpada. Temporar se va semnala ceață, asociată și cu depuneri de chiciură pe creste.

**Temperaturi prognozate în intervalul 13.02.2023, ora 20:00-14.02.2023, ora 20:00:**

**Peste 1800 m: temperaturi minime**: -12...-8 grade;

 **temperaturi maxime**: -7...-4 grade;

**Sub 1800 m: temperaturi minime**: -9....-5 grade;

 **temperaturi maxime**: -6...1 grad.

**Vânt la peste 2000 m:** din sector predominant nord-nord-vestic, cu viteze de 40-70 km/h în prima parte a nopții, apoi în intensificare în cursul zilei de mâine, cu viteze de 80-100 km/h

**Altitudinea izotermei de 0 grade**: 500-1000 m.

**Evoluția stratului de zăpadă și a riscului de avalanșă**

**Munții Făgăraș RISC MARE (4)**

**La peste 1800 m** stratul de zăpadă s-a mai tasat pe fondul insolației și a temperaturilor diurne mai ridicate, dar în partea superioară se menține stratul cu rezistență scăzută, care mai depășește pe alocuri 60-70 cm și care este depus peste o crustă mai veche de gheață. În zona crestelor se întâlnesc cornișe de dimensiuni importante și plăci mai consistente de vânt pe versanții sudici și vestici. Pe văi și în zonele adăpostite se mențin depozitele însemnate, care depășesc în unele locuri 3 metri. Stratul vechi, din profunzime, este format din zăpadă întărită, cu cruste subțiri de gheață intercalate între zone cu cristale fine și fațetate, iar la bază și cristale de tip cupă. Se mențin condițiile de declanșare spontană a avalanșelor de dimensiuni medii și mari prin ruperea și alunecarea stratului instabil din partea superioară, riscul declanșării avalanșelor fiind amplificat la supraîncărcări.

**Sub 1800 m**, stratul de zăpadă a continuat să se taseze și s-a umezit ușor la altitudini mai joase, pe fondul temperaturilor apropiate de 0 grade și chiar ușor pozitive de la orele amiezii. Pe pantele înclinate stratul instabil de la suprafață, care mai depășește pe alocuri 50 cm, va putea aluneca peste stratul mai vechi şi stabilizat, ducând la declanșarea de avalanșe de dimensiuni medii și izolat mai mari. Avalanșele se pot declanșa atât spontan, dar riscul declanșării va fi amplificat chiar și la supraîncărcări mici.

**Munții Bucegi RISC ÎNSEMNAT (3)**

**La peste 1800 m**, în partea superioară a stratului sunt formate plăci de vânt, cele mai recente pe versanții sudici și vestici, iar pe alocuri sunt zone cu un strat instabil de zăpadă, de grosimi variabile, cu rezistență redusă și coeziune slabă între cristale, dar și față de straturile mai dure aflate dedesubt. Pe văi și în zonele adăpostite sunt unele troiene de grosimi considerabile, iar în apropierea crestelor se găsesc cornișe de mari dimensiuni. Stratul mai vechi din profunzime este format din zăpadă întărită, având intercalate multiple cruste de gheață. Pe pantele suficient de înclinate spontan se pot declanșa avalanșe de dimensiuni medii și izolat chiar mari, prin ruperea plăcilor de vânt sau prin angrenarea stratului mai puțin rezistent de la suprafață peste straturile mai vechi, riscul fiind prezent în special la supraîncărcări ale stratului.

**Sub 1800 m** stratul s-a umezit ușor la suprafață sub influența temperaturilor diurne în creștere, iar stratul instabil de zăpadă din partea superioară, care depășește local 30-40 cm, va putea aluneca peste stratul mai vechi şi stabilizat, ducând la declanșarea de avalanșe dimensiuni mici și medii, riscul declanșării putând apărea atât spontan, cât mai ales la supraîncărcări.

**Munții Parâng - Șureanu RISC ÎNSEMNAT (3)**

**La peste 1800 m** stratul instabil din partea superioară a zăpezii, cu rezistență redusă și coeziune slabă între cristale, mai depășește pe alocuri 60 cm, în special pe versanții nordici. În zona crestelor sunt formate plăci de vânt, cele mai recente pe versanții sudici și vestici, iar pe versanții nordici și estici se găsesc plăci mai vechi acoperite de zăpadă și pe alocuri cornișe de dimensiuni importante. Pe văi și pe pantele adăpostite sunt troiene mai consistente, care depășesc pe alocuri 2-3 m. Stratul mai vechi, aflat dedesubt, este format din zăpadă întărită, având intercalate cruste de gheață. Pe pantele suficient de înclinate chiar și spontan se pot declanșa avalanșe de dimensiuni medii și izolat chiar mari, prin alunecarea stratului instabil de la suprafață peste straturile mai vechi sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări ale stratului.

**La altitudini mai mici de 1800 m** stratul puțin rezistent de la suprafață, care depășește pe alocuri 40-50 cm, s-a mai tasat ușor sub influența insolația și a temperaturilor diurne ușor pozitive. Pe pantele înclinate acest strat va putea aluneca peste stratul mai vechi şi stabilizat, ducând la declanșarea de avalanșe de dimensiuni medii, atât spontan, cât mai ales la supraîncărcări.

**Munții Țarcu - Godeanu RISC ÎNSEMNAT (3)**

**La peste 1800 m** în partea superioară a stratului se găsește un strat instabil ce depășește pe alocuri 50 cm, cu rezistență redusă și coeziune slabă între cristale. În zona crestelor sunt formate plăci de vânt, cele mai recente pe versanții sudici și vestici, iar pe versanții nordici și estici sunt plăci mai vechi acoperite de zăpadă. Pe văi și pe pantele adăpostite sunt troiene mai consistente, care depășesc pe alocuri 2 m. Stratul mai vechi, aflat dedesubt, este format din zăpadă întărită, având intercalate cruste de gheață. Pe pantele suficient de înclinate se pot declanșa avalanșe de dimensiuni medii și izolat chiar mari prin

alunecarea stratului instabil de la suprafață peste straturile mai vechi sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări.

**La altitudini mai mici de 1800 m**, insolația și temperaturile diurne ușor pozitive au dus la umezirea ușoară și tasarea stratului mai puțin rezistent de la suprafață, care mai depășește pe alocuri 50 cm. Pe pantele înclinate acest strat instabil de la suprafață poate aluneca atât spontan peste stratul mai vechi şi stabilizat, cât mai ales la supraîncărcări ale stratului, ducând la declanșarea de avalanșe de dimensiuni mici și medii.

**Munții Rodnei RISC ÎNSEMNAT (3)**

**La peste 1800 m** în partea superioară a stratului se găsește un strat mai instabil de zăpadă cu rezistență redusă, care depășește pe alocuri 25-30 cm. Pe văi și în zonele adăpostite, unde zăpada a fost transportată de vânt, sunt prezente depozite mai importante. În apropierea crestelor sunt formate plăci de vânt, cele mai recente pe versanții sudici și vestici, iar pe versanții nordici și estici sunt plăci mai vechi acoperite cu zăpadă. Stratul vechi de zăpadă din profunzime este compactat și e format din cruste de gheață, cristale fine și fațetate, precum și cristale de tip cupă la bază. Pe pantele suficient de înclinate și pe văile unde sunt depozite mari de zăpadă se pot declanșa avalanșe de dimensiuni medii prin alunecarea stratului mai puțin rezistent de la suprafață sau prin ruperea plăcilor de vânt, riscul fiind prezent mai ales la supraîncărcări ale stratului.

**Sub 1800 de metri** stratul de zăpadă are dimensiuni mai reduse și este parțial stabilizat. Spontan se pot produce unele curgeri de suprafață, iar pe văile unde sunt acumulări mai importante de zăpadă vor fi condiții pentru producerea unor avalanșe de dimensiuni mici și izolat medii la peste 1500 m, riscul declanșării acestora fiind amplificat la supraîncărcări.

**Munții Călimani – Bistriței - Ceahlău RISC ÎNSEMNAT (3)**

**La peste 1800 metri** sunt formate multiple plăci de vânt pe majoritatea versanților, unele acoperite de zăpadă. De asemenea, în unele zone în partea superioară se găsește și un strat cu rezistență scăzută, mai consistent în Munții Călimani, dar prezent pe alocuri și în Ceahlău. Pe văi și în zonele adăpostite se mențin depozitele mai însemnate de zăpadă. În profunzime stratul vechi de zăpadă este compact și întărit, cu cruste subțiri în interior. Pe pantele suficient de înclinate, în special pe văile cu depozite mai mari de zăpadă, se pot declanșa avalanșe de dimensiuni medii prin alunecarea stratului depus în ultimele zile sau prin ruperea plăcilor de vânt, riscul fiind prezent în special la supraîncărcări. Riscul declanșării avalanșelor este mai însemnat în masivele Călimani și Bistriței.

**La altitudini mai mici de 1800 de metri** stratul de zăpadă s-a mai tasat și este mai consistent pe versanții vestici ai Munților Călimani și pe anumite văi cu depozite mai vechi. Pe pantele suficient de înclinate vor fi condiții pentru declanșarea unor avalanșe de dimensiuni mici și izolat medii la peste 1500 m prin alunecarea stratului de zăpadă parțial instabil din partea superioară peste cel vechi și compact, mai ales în condiții de supraîncărcări, dar izolat și în mod spontan.

**Munții Vlădeasa – Muntele Mare RISC ÎNSEMNAT (3)**

Sub acțiunea insolației și a temperaturilor diurne ușor pozitive din zonele mai joase stratul de zăpadă cu stabilitate scăzută din partea superioară s-a mai tasat ușor și s-a umezit la suprafață. Acest strat mai depășește pe anumite pante 30 cm, îndeosebi pe versanții vestici și pe văile unde zăpada a fost transportată de vânt de pe creste și este depus peste un strat stabilizat de dimensiuni reduse. Pe pantele suficient de înclinate și pe văile adăpostite, unde sunt acumulările mai consistente de zăpadă, se pot declanșa avalanșe de dimensiuni mici și izolat medii, prin alunecarea stratului puțin rezistent de la suprafață peste stratul vechi și compact sau prin ruperea și alunecarea unor plăci mai vechi de vânt formate în apropierea crestelor, riscul fiind amplificat la supraîncărcări. Unele avalanșe de curgere pot apărea și în mod spontan la altitudini mai joase pe fondul temperaturilor diurne ușor

pozitive.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FAGARAȘ** | **RISC MARE (4)** | **RISC ÎNSEMNAT (3)** |
| **MUNȚII BUCEGI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII PARÂNG - ȘUREANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII ȚARCU - GODEANU** | **RISC ÎNSEMNAT (3)** | **RISC ÎNSEMNAT (3)** |
| **MUNȚII RODNEI** | **RISC ÎNSEMNAT (3)** | **RISC MODERAT (2)** |
| **MUNȚII CĂLIMANI – BISTRIȚEI - CEAHLĂU** | **RISC ÎNSEMNAT (3)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC ÎNSEMNAT (3)** | **RISC ÎNSEMNAT (3)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 10-12.02.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită:**

**-în data de 10.02.2023 la staţiile: B-9** (municipiul București)**, B-27** (orașul Voluntari, jud. Ilfov)**, B-28** (comuna Glina, jud. Ilfov)**, B-29** (orașul Otopeni, jud. Ilfov)**, B-30** (comuna Mogoșoaia, jud. Ilfov)**, MS-1, MS-2** (municipiul Târgu Mureș), **AB-2** (municipiul Sebeș), **BV-6** (municipiul Codlea)**, HR-1** (municipiul Miercurea Ciuc)**, IS-2 (**municipiul Iași)**, IS-4** (comuna Aroneanu)**, IS-5** (comuna Tomești)**, BC-2** (municipiul Bacău)**, BC-3** (municipiul Onești)**, BT-1** (municipiul Botoșani)**, SV-1** (municipiul Suceava)**, CJ-2, CJ-3, CJ-4** (municipiul Cluj-Napoca), **BZ-2** (municipiul Râmnicu Sărat), **CT-1** (municipiul Constanța)**, CT-7** (municipiul Medgidia)**, PH-1 (**municipiul Ploiești)**,** **GJ-2** (orașul Rovinari)**, GJ-3** (orașul Turceni);

**-în data de 11.02.2023 la staţiile: B-9, B-13, B-24** (municipiul București)**, B-27** (orașul Voluntari, jud. Ilfov)**, B-29** (orașul Otopeni, jud. Ilfov)**, B-30** (comuna Mogoșoaia, jud. Ilfov)**, MS-1, MS-2** (municipiul Târgu Mureș), **AB-2** (municipiul Sebeș), **BV-6** (municipiul Codlea)**, BC-2 (**municipiul Bacău)**, IS-2** (municipiul Iași)**, IS-4** (comuna Aroneanu)**, IS-5** (comuna Tomești)**, HR-1** (municipiul Miercurea Ciuc), **CJ-2, CJ-3, CJ-4** (municipiul Cluj-Napoca), **BZ-2 (**municipiul Râmnicu Sărat), **GL-2** (municipiul Galați), **CT-7** (municipiul Medgidia)**, OT-1** (municipiul Slatina)**,** **GJ-2** (orașul Rovinari)**, GJ-3** (orașul Turceni);

**-în data de 12.02.2023 la staţiile: B-1, B-5, B-9, B-12, B-13, B-14, B-21, B-24** (municipiul București)**, B-7** (orașul Măgurele, jud. Ilfov)**, B-11** (orașul Bragadiru, jud. Ilfov)**, B-26, B-27** (orașul Voluntari, jud. Ilfov)**, B-28** (comuna Glina, jud. Ilfov)**, B-29** (orașul Otopeni, jud. Ilfov)**, B-30** (comuna Mogoșoaia, jud. Ilfov)**, MS-1, MS-2** (municipiul Târgu Mureș), **AB-2** (municipiul Sebeș), **MM-1** (municipiul Baia Mare)**, CJ-2, CJ-3, CJ-4** (municipiul Cluj-Napoca), **CT-1** (municipiul Constanța)**, CT-7** (municipiul Medgidia)**, DJ-2** (municipiul Craiova)**,** **GJ-2** (orașul Rovinari)**, GJ-3** (orașul Turceni), **CS-4** (comuna Buchin).

1. **În domeniul solului şi vegetaţiei**

**G.N.M.-C.J. Prahova și A.P.M. Prahova** informează că în data de 10.02.2023, la ora 13:00, la ieșirea din incinta societății Niomax Prod S.R.L. din comuna Brazi (strada Trandafirilor, nr. 33) s-a răsturnat o cisternă încărcată cu păcură. În urma accidentului conducta de evacuare s-a fisurat și s-au scurs cca 300 l de păcură, fiind poluați cca 50 ml de carosabil și 20 mp de teren de la marginea drumului. Echipajele I.S.U. Prahova au izolat perimetrul, a fost răspândit nisip și material absorbant pe suprafața afectată, acestea urmând să fie predate unei societăți specializate pentru bioremediere.

**A.P.M. Argeș** informează că în data de 11.02.2023, la ora 10:00, s-a produs o poluare a 100 m liniari de șanț de drum public cu 8 l de țiței și 100 l de apă de zăcământ ca urmare a coroziunii unei conducte O.M.V. Petrom în zona comunei Poiana Lacului. **Măsuri:** s-a oprit pomparea pe conductă, s-a reparat conducta, s-a ecologizat zona afectată.

**A.P.M. Timiș** revine cuinformații despre deversarea accidentală de izocianat dintr-un rezervor produsă în data de 10.02.2023, în jurul orei 14:55, pe o platformă betonată de pe amplasamentul firmei S.C. Joris Ide S.R.L. de pe Strada Principală, nr. 58, din orașul Buziaș. Se precizează că în momentul producerii incidentului cantitatea de izocianat din rezervor era de 29 t, iar cea deversată a fost de 600 kg. Echipajele I.S.U. Timiș au transvazat în cubitainere o cantitate de 7 tone, au vidanjat fluidul deversat și au izolat cu vată minerală gura de canalizare.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția Comunicare